**Pieteikums zinātniskās izpētes pasūtījumam**

Tēmas nosaukums

**Platlapju audžu stabilizējošā loma ilgtspējīgā mežsaimniecībā Latvijā**

1. **Pētījumu programmas apraksts**

2014.-2015. gadā ir veikti oša audžu destrukcijas pētījumi patogēnās sēnes *Hymenoscypus fraxineus* ietekmē. Pētījumu rezultātā ir noskaidroti patogēnās sēnes migrācijas ceļi, oša dabiskās atjaunošanās intensitāte eitrofās mežaudzēs, augtspēju zaudējušo oša audžu transformācijas scenāriji, izstrādāta metodika un novērtēts oša ģenētisko resursu mežaudžu stāvoklis un to bioloģiskā daudzveidība.

Nākamajā pētījumu periodā būtu nepieciešams turpināt pētījumus par oša audžu stāvokļa dinamiku, kas pašlaik joprojām ir aktuāli arī Eiropā, iekļaujot pētījumu programmā arī citas platlapju koku sugas (ozols, kļava, goba, vīksna, liepa).

Platlapju koku audzes Latvijā aizņem aptuveni 1% no meža kopējās platības, tām piemīt: augsta ģenētiskā, sugu, ekosistēmu un arī ainavas daudzveidības kapacitāte (liela bioloģiskās daudzveidības ietilpība). Mūsdienu vides pārvērtības (sinantropizācija, eitrofikācija utt.) veicina platlapju audžu attīstību un izplatību, audžu transformācija sakrīt ar mežaudžu sukcesiju noslēguma stadijām eitrofās augtenēs, kas Latvijā aizņem aptuveni 30% no kopējās meža platības. Platlapjiem ir vērtīga koksne, kas salīdzinājumā ar skujkoku, bērza un apses koksni, aizņem specifisku nišu. Pētījums par platlapju audžu izplatību un dinamiku Latvijā dotu iespēju pamatot vairākus aktuālus, ar biotopu aizsardzību saistītus jautājumus, piemēram, pamatot ar platlapjiem saistīto biotopu aizsardzībai nepieciešamās platības utt.

Pētījumā vajadzētu izmantot Latvijā pieejamās datu bāzes un citus materiālus: Meža valsts reģistrs, LVM GEO, Meža statistiskā inventarizācija (MSI), Latvijas Dendrofloras datu bāze, Ģeobotānisko aprakstu bibliotēka u.c., kā arī izmantot esošo un paplašināt pastāvīgo parauglaukumu tīklu platlapju mežaudzēs ilglaicīgiem mežaudzes parametru mērījumiem (kokaudzes stāvokļa vērtējums, vaskulāro augu, sūnu un ķērpju sugu inventarizācija, augsnes morfoloģija un ķīmiskās īpašības). Platlapju sugu izcelsmes un ģenētiskās daudzveidības izpētei izmantot molekulārās ģenētikas metodes. Izvērtēt esošo mežsaimniecības praksi platlapju atjaunošanā dažādos meža tipos un kopšanas ciršu sekmes.

**Pētījuma mērķis** ir noskaidrot platlapju mežaudžu (tostarp ES nozīmes aizsargājamo biotopu) iespējamo pārstāvību Latvijas dabas reģionos un to ilgtspējīgai apsaimniekošanai nepieciešamo platību, pamatojoties uz šo audžu struktūras, dinamikas un izplatības pētījumiem.

Pētījuma virzieni:

1.Platlapju audžu izplatība un dinamika Latvijas dabas reģionos.

* 1. Noskaidrot platlapju sugu/audžu izvietojuma saistību ar lokāliem dabas apstākļiem, novērtēt audžu sastopamību un izplatību dabas reģionos.
  2. Analizēt platlapju sugu/audžu dinamiku.
  3. Papildināt un uzturēt pastāvīgo parauglaukumu tīklu platlapju audzēs ilglaicīgiem pētījumiem, veikt pastāvīgajos parauglaukumos audžu transformācijas pētījumus.
  4. Pamatot ar platlapjiem saistīto biotopu nepieciešamo aizsardzības apjomu (platības), ņemot vērā platlapju mežaudžu izplatības reģionālās īpatnības Latvijā un Baltijā.

2. Platlapju audžu bioloģiskās daudzveidības kapacitāte

2.1. Noteikt oša, ozola, gobas, vīksnas, kļavas, liepas ģenētisko daudzveidību.

2.2. Noteikt ģenētiski vērtīgās platlapju audzes (ģenētisko resursu mežaudzes), novērtēt to ģenētisko un fitosocioloģisko kvalitāti;

3. Platlapju audžu dabiskā atjaunošanās, strukturēšanās un apsaimniekošana:

3.1. Novērtēt platlapju audžu dabiskās atjaunošanās iespējas.

* 1. Uz konkrētu izpētes objektu pamata kvantitatīvi raksturot kopšanas un galvenās cirtes paņēmienu ietekmi uz platlapju atjaunošanos, mistraudžu veidošanos un to bioloģisko daudzveidību.
  2. Izstrādāt rekomendācijas platlapju audžu apsaimniekošanā.

1. **Iepriekš veiktie pētījumi izzinot pieteikumā minētās tēmas.**

2014.-2015. Ošu mežu destrukcija un atjaunošanās Latvijā, LVMI “Silava”.

1. **Pētījuma izpildes termiņš.**

Pētījums veicams laika posmā no 2016. līdz 2020. gadam, programmu sadalot piecos etapos.

1. **Sasniedzamais rezultāts.**
2. Rekomendācijas platlapju audžu veidošanā, aizsardzības apjoma noteikšanā un apsaimniekošanā.
3. Publikācijas nacionālajos un starptautiskajos zinātniskajos izdevumos.
4. **Nepieciešamais LVM finansējums.**

Programmas realizācijai nepieciešamais finansējums tiks vērtēts un apstiprināts, saņemot potenciālā izpildītāja izpētes programmas izpildes finanšu piedāvājumu.

1. **Iespējamie izpildītāji un partneri.**

Potenciālais izpildītājs - LVMI Silava, kā arī citas zinātniskās institūcijas.

1. **Ārējā finansējuma piesaiste.**

Papildus finansējuma piesaistes gadījumā paredzēts paplašināt gan datu kopu un interpretācijas iespējas iepriekš aprakstītajās aktivitātēs, gan paplašināt programmu.

1. **Dokumenta sagatavotājs, datums.**

Vides plānošanas vadītāja Laila Šica

Programmas vadītājs Indulis Brauners

2015. gada novembris